分韻得眠意二字賦醉石簡寂各一篇呈同遊諸兄  其一
作者：朱熹
朝代：宋

paragraphs: 驅車何所適，往至秋雲邊。
企彼澗中石，舉觴酹飛泉。
懷哉千載人，矯首辭世喧。
凄凉義熙後，日醉向此眠。
仰視但青冥，俯聽驚潺湲。
起坐三太息，涕泗如奔川。
神馳北闕陰，思屬東海壖。
丹衷竟莫展，素節空復全。
低徊萬古情，惻愴顔公篇。
爲君結茅屋，歲暮當來還。